КРИТЕРИЈУМ ОЦЕЊИВАЊА УЧЕНИКА ОШ ,, Деспот Стефан Лазаревић” ИЗ ПРЕДМЕТА ФИЗИКА

Према Правилнику о оцењивању ученика у основном образовању и васпитању - „Службени гласник РС” број 34 од 17. маја 2019. који је постављен и на сајту школе despotos.edu.rs

Ученици од 6. до 8. разреда оцењују се формативно и сумативно, током целе школске године.

Формативно оцењивање подразумева: праћење рада, напредовања, ангажовања и мотивисаности ученика, потом активност на часовима, редовно доношење прибора, израда домаћих задатакa...

Ученици од шестог до осмог разреда добијају сумативне оцене за:

1. рачунске задатке- израдом контролних вежби

2. теорију- усмено или писмено

3. активност на часу

Оцене добијене сумативним оцењивањем су по правилу бројчане и евидентирају се у електронском дневнику.

Писмене провере знања

Иницијална провера знања се врши или усмено или израдом иницијалних тестова и оцена не улази у просек. Иницијална провера служи наставнику за планирање рада и даље праћење напредовања ученика.

Писмено испитивање се обавља путем контролних задатака и тестова. Писмене провере знања у трајању од 45 минута се најављују. Током наставне године, ученичка знања ће се из наставног предмета физика, путем писмених провера знања у трајању од 45 минута, проверавати најмање четири пута, тј. најмање два пута у току полугодишта, за све ученике, по утврђеном распореду за сваку школску годину, уз обавештавање ученика и истицање на сајту школе. Овакве провере знања се организују углавном након завршетка једне наставне области. За контролне задатке бројчана оцена ученичких знања доноси се на основу скале изражене у процентима, у складу са препорукама за оцењивање:

90 - 100 % - одличан (5)

70 - 89 % - врло добар (4)

50 - 69 % - добар (3)

30 - 49 % - довољан (2)

0 – 29 % - недовољан (1)

Скала може да варира у зависности од постигнућа ученика, али не више од 5%.

Није дозвољено умножавање и фотографисање писаних радова ученика, осим у ситуацији када постоји писани приговор на оцену.

Бројчано оцењивање се примењује и ако ученик учествује на такмичењима и то искључиво оценом 5 (пет), за учешће на општинском, градском и државном такмичењу из предмета физика, одобреног од стране надлежног министарства.

Усмени одговори

Усмено оцењивање се обавља путем непосредног одговарања или писменим путем, уз поштовање критеријума за оцењивање.

Бројчана оцена ученичких знања усменим оцењивањем утврђује се на основу следећих критеријума:

одличан (5) – Ученик лако логички повезује чињенице и појмове, примењује знања, у сложеним и непознатим ситуацијама, повезује стечена знања са другим предметима (математика, хемија, техника и технологија...), самостално извршава сложене радне задатке поштујући стандардизовану процедуру, одлично познаје физичке појаве, брзо и лако решава све типове задатака.

врло добар (4) – Садржај образлаже самостално, користи задате примере и самостално решава проблеме и задатке, познаје физичке ознаке и формуле, повезује задате податке,

ретко не може да реши сложене проблеме и задатке, није самосталан у решавању најтежих задатака.

добар (3) - Разуме и самостално објашњава основне појмове, самостално извршава рутинске радне задатке према стандардизованој процедури, уважава препоруке за напредовање и делимично их реализује, репродукује и разуме основне физичке појмове, разуме садржај, али је површан у његовој примени, зна основне физичке формуле, ознаке и јединице, решава најједноставније рачунске задатке, углавном греши приликом самосталног решавања сложенијих задатака.

довољан (2) - Препознаје и репродукује кључне појмове и информације, усвојио је одговарајућу терминологију, познаје садржај, али не зна да га примени, нити образложи на задацима, познаје основне физичке формуле, ознаке и јединице, али често греши приликом самосталног решавања чак и једноставних проблема и задатака, препознаје податке приказане графицима, сликама или у табелама али их не може самостално интерпретирати, већ му је потребна помоћ наставника, аргументује површно и несигурно па је нејасан и у излагању градива.

недовољан (1) - Ученик који не испуњава критеријуме за оцену довољан (2) и не показује заинтересованост за сопствени процес учења, нити напредак. Ученик не препознаје основне физичке појмове, нити их може набројати. Не показује разумевање садржаја ни уз помоћ наставника и није у стању самостално да га репродукује, не може самостално да решава најпростије рачунске задатке.

Усмено оцењивање се изводи најмање два пута годишње, тј. најмање једном у полугодишту.

Активност на часу

У активности ученика спадају кратки усмени одговори на часу приликом обнављања или обраде нове лекције, посебно оригинални одговори, успешно урађени рачунски задаци на часу, успешно савладани захтеви лабораторијске вежбе и рад у тиму, кратки пројекти, експерименти. Наставник сваки час прати активности ученика и благовремено бележи у електронски дневник.

Оцена из активности позитивно утиче на мотивацију ученика, а може бити од значаја и за општи успех ученика у најбољем интересу ученика.

Ученици који раде по прилагођеном или измењеном програму у оквиру ИОП-а имају другачији критеријум оцењивања. Он није исти за све ученике и зависи од потреба и постигнућа ученика који раде по овом програму, а прилагођава се индивиуализованом раду сваког ученика појединачно. .

Предметни наставници:

Тамара Шево

Слађана Шкода